《沧州趣为台城赵生孝礼题》
明代·方孝孺

少年负奇志，味道轻神仙。缚虎千仞崖，斩蛟万里川。

东指扶桑西月窟，以手扪天问天阙。醉中欲夺羲和鞭，驱策六龙下溟渤。

岁华忽复晚，奇功竟无成。耻作楚狂人，甘为鲁诸生。

俯首蓬屋中，被褐勘六经。忧多发白早，触事万感盈。

拟从安期辈，采药游蓬瀛。蓬瀛群仙别来久，闻知掉头还拍手。

世上忧劳早巳知，身后功名复何有。弃我如敝屣，不肯相攀援。

登高发长啸，目送白鹤归三山。我友王子乔，示予海峤图。

孤峰拔出数千尺，丹光云彩交模糊。下临无地，上极无天。

沤波浩荡望不极，恍若巨鳌掀舞势与元气同回旋。

金银宫阙隐倒景，翠绡绛节在眼前。对此惬心赏，便欲乘风与俱往。

恨乏同心人，临𡵨独惆怅。赵生天资妙，访我东海头。

清谈雄辨有仙趣，坐觉毛骨寒飕飕。生方读书取青紫，我巳屏迹栖林丘。

他年谢事倘相会，与尔共作蓬瀛游。

作者简介：方孝孺（1357—1402年7月25日），宁海人，字希直，一字希古，号逊志，曾以“逊志”名其书斋，因其故里旧属缑城里，故称“缑城先生”；又因在汉中府任教授时，蜀献王赐名其读书处为“正学”，亦称“正学先生”，明朝大臣、学者、文学家、散文家、思想家。后因拒绝为发动“靖难之役”的燕王朱棣草拟即位诏书，被朱棣杀害。南明福王时追谥“文正”。